21-årige Jonas Thomsen Sekyere blev stukket ihjel på diskotek Bakken i Kødbyen i november 2012. Siden har politiet jagtet hans morder - nu er han dømt i Somaliland

Har du oplysninger i sagen? Tip os på 1224@eb.dk eller sms/mms til 1224 (alm. takst)

Knap fire år efter den 21-årige jurastuderende Jonas Thomsen Sekyere blev stukket ihjel på et diskotek på Vesterbro i København, er hans formodede drabsmand blevet dømt i Somaliland.

Det bekræfter Københavns Politi over for Ekstra Bladet, efter at advokaturchef Dorit Borregaard har været i kontakt med Udenrigsministeriets mand i Nairobi i nabolandet.

31-årige Omer Hassan Sheik Muse er blevet idømt 20 års fængsel og skal derudover betale 33 1/3 kameler til sit offers familie.

Dommen er blevet afsagt 28. juli ved Hargeisa Regional Court. Københavns Politi har tidligere forsøgt at få Omer Muse udleveret til retsforfølgning i Danmark, men det er blevet afvist, hvorfor den 31-årige somaliskfødte mand formentlig skal afsone bag somaliske tremmer.

Siden drabet på Jonas har Omer Hassan Sheik Muse skjult sig i Somaliland. Privatfoto

Jonas Thomsen Sekyere blev dræbt tidligt om morgenen lørdag 17. november under en bytur på diskoteket Bakken i Kødbyen på Vesterbro.

Omkring klokken 04.40 gik den 21-årige jura-studerende ud på toilettet, hvor han af uvisse årsager endte i en konfrontation med flere unge mænd. Den ene, som ifølge politiet er Omer Muse, trak en kniv og stak ud efter Jonas Thomsen Sekyere, som blev ramt i brystet. Flere snitsår på den 21-åriges arme vidner om, at han kæmpede for at forsvare sig.

Jonas-mordet: Sådan skete det

Få sekunder efter det dybe knivstik var blevet plantet i brystet på Jonas, vaklede han ud på dansegulvet og faldt sammen i armene på en kammerat. Vennerne kæmpede for at redde den unge jurastuderendes liv, men det var for sent. Omkring halvandet time senere blev Jonas Thomsen Sekyere erklæret død på Rigshospitalets Traumecenter. Knivstikket havde ramt ham i hjertet.

Det er videoovervågning fra diskoteket, der har peget politiet i retning af Omer Muse. Selve toiletterne, hvor drabet skete, var ikke overvåget, men det var resten af diskoteket, og politiet var så sikre i deres sag, at de 27. november fik fængslet den nu 31-årige mand in absenthia.

Omer Muse (til venstre) er for få dage siden blevet dømt for drabet på Jonas Thomsen Sekyere (til højre). Drabet skete tilbage i 2012, og siden har 31-årige Muse været på flugt. Fotos: Privat/Martin Slottemo Lyngstad

På det tidspunkt var han formentlilg allerede i Somaliland, hvor han siden blev anholdt. Det skete i juli 2014. Kort forinden havde Ekstra Bladets journalister opsporet den 31-årige drabsmand i Hargeisa, hvor han gemte sig hos familiemedlemmer.

Dengang lød det fra Københavns Politi, at de også her var 'ret sikre på', hvor den mistænkte drabsmand opholdt sig, men afviste at gå nærmere i detaljer med sagen.

Seks dage senere bekræftede samme politikreds, at Omer Muse nu sad bag tremmer.

SnapDocs: Her er Jonas' mistænkte morder

Efterfølgende startede en langtrukken proces, hvor danske myndigheder forsøgte at få udleveret Omer Muse til retsforfølgning i Danmark. Det blev afvist af somaliske myndigheder.

'Justistministeren har gjort det klart, at den Somalilandske forfatning ikke tillader landet at udlevere statsborgere til fremmede lande', skrev et somalisk medie, Somaliland Informer.

Siden har den 31-årige siddet bag tremmer uden nogen egentlig plan for, hvad der skulle ske med ham, men nu er han så dømt og kan se frem til op mod 20 år bag lås og slå.

Se hele programmet, hvori Ekstra Bladet finder Omer Muse i Somaliland her.